ລັດຖະມົນຕີກະຊວງ ປກສ ເນັ້ນໜັກ ຫຼາຍບັນຫາກ່ຽວກັບ ການຕອບສະໜອງ ດ້ານພະລາທິການ ໃຫ້ແກ່ກຳລັງ ປກສ ທົ່ວປະເທດ
ພົຕ ສົມແກ້ວ ສີລາວົງ ຄະນະເລຂາທິການ ສູນກາງພັກ ລັດຖະມົນຕີ ກະຊວງ ປກສ ໄດ້ໃຫ້ທິດຊີ້ນຳ ແລະ ເນັ້ນໜັກ ໃຫ້ ກົມໃຫ່ຍພະລາທິການ ປ້ອງກັນຄວາມສະຫງົບ ເພີ່ມທະວີຄວາມຮັບຜິດຊອບ ແລະ ເປັນເຈົ້າການໃນການຈັດຕັ້ງ ປະຕິບັດ ທິດທາງແຜນການ ວຽກງານຈຸດສຸມ ໃນປີ 2017 ດ້ວຍຄວາມຮັບຜິດຊອບ ສູງຂື້ນກວ່າເກົ່າ ແນ່ໃສ່ເຮັດ ໃຫ້ການເກັບລາຍຮັບ ເຂົ້າງົບປະມານ ເພີ່ມຂື້ນ, ຮັບປະກັນ ການປະຕິບັດ ແຜນລາຍຈ່າຍ ມີຄວາມຖືກຕ້ອງ ໂປ່ງໃສ ແລະ ສາມາດຕອບ ສະໜອງ ດ້ານພະລາທິການ ໃຫ້ແກ່ກຳລັງປ້ອງກັນ ຄວາມສະຫງົບ ທົ່ວປະເທດ ໃຫ້ພຽງພໍ ໂດຍພື້ນຖານ.
ການໃຫ້ທິດຊີ້ນຳ ແລະ ເນັ້ນໜັກຂອງ ທ່ານລັດຖະມົນຕີກະຊວງ ປກສ ໃນໂອກາດທີ່ທ່ານ ໄດ້ເຂົ້າຮ່ວມ ກອງປະຊຸມວຽກງານ ພະລາທິການ ປ້ອງກັນຄວາມສະຫງົບ ທົ່ວປະເທດ ໃນວັນທີ 10 ກຸມພາ 2017 ນີ້ ໂດຍ ການເປັນປະທານຂອງ ພົຈວ ຄຳໄຕ ຄຳແພງເພັດ ຄະນະປະຈຳພັກກະຊວງ ຫົວໜ້າກົມໃຫ່ຍພະລາທິການ ປ້ອງກັນຄວາມສະຫງົບ ເຊິ່ງກອງປະຊຸມດັ່ງກ່າວ ໄດ້ສະຫຼຸບຕີລາຄາ ການປະຕິບັດວຽກງານຈຸດສຸມ ດ້ານວຽກງານພະລາທິການ ປ້ອງກັນຄວາມສະຫງົບ ໃນ 1 ປີຜ່ານມາ ເປັນຕົ້ນແມ່ນການປະຕິບັດແຜນລາຍຮັບ-ລາຍຈ່າຍ, ການຕອບສະໜອງເຄື່ອງອຸປະໂພກ-ບໍລິໂພກ, ການປິ່ນປົວຮັກສາສຸຂະພາບຂອງກຳລັງປ້ອງກັນຄວາມສະຫງົບ, ການກໍ່ສ້າງພື້ນຖານໂຄງລ່າງ, ການປັບປຸງຫົວໜ່ວຍທຸລະກິດການຜະລິດ ແລະ ອື່ນໆ ພ້ອມທັງກຳນົດ 1 ແຜນງານ 6 ໂຄງການ ເພື່ອເປັນທິດທາງແຜນການ ແລະ ສຸມໃສ່ປະຕິບັດໃນຕໍ່ໜ້າ.
ເຊິ່ງໃນໂອກາດນີ້ ທ່ານລັດຖະມົນຕີກະຊວງ ປກສ ໄດ້ໃຫ້ທິດຊີ້ນຳ ແລະ ເນັ້ນໜັກໃຫ້ຄະນະພັກ-ຄະນະນຳ ກົມໃຫ່ຍ, ຄະນະກົມ-ກອງອ້ອມຂ້າງກົມໃຫ່ຍພະລາທິການ ແລະ ບັນດາ ປກສ ແຂວງທົ່ວປະເທດ ເອົາໃຈໃສ່ປະຕິບັດ ພາລະບົດບາດ, ສິດ, ໜ້າທີ່ ດ້ວຍຄວາມຮັບຜິດຊອບສູງ ມີຄວາມຖືກຕ້ອງຕາມແນວທາງນະໂຍບາຍຂອງພັກ, ກົດໝາຍຂອງລັດ ແລະ ສາມາດຕອບສະໜອງ ດ້ານພະລາທິການໃຫ້ແກ່ບັນດາເຫຼົ່າຮົບວິຊາສະເພາະ ໃຫ້ທັນເວລາ ແລະ ພຽງພໍໂດຍພຶ້ນຖານ ເປັນຕົ້ນແມ່ນສຸມໃສ່ປະສານສົມທົບກັບ ບັນດາກົມກອງໃນການເກັບລາຍຮັບວິຊາການ ແລະ ຄ່າທຳນຽມ, ການປັບປຸງບັນດາຫົວໜ່ວຍທຸລະກິດ ການຜະລິດເພຶ່ອສ້າງລາຍຮັບເພີ່ມ ແລະ ເກັບລາຍຮັບເຂົ້າງົບປະມານໃຫ້ບັນລຸຕາມໂຕເລກຄາດໝາຍ, ເອົາໃຈໃສ່ຄົ້ນຄວ້າ ແລະ ປະຕິບັດແຜນການ ຕອບສະໜອງເຄື່ອງອຸປະໂພກ-ບໍລິໂພກ ໂດຍສະເພາະພາຫະນະ, ອຸປະກອນເຕັກນິກທັນສະໄໝ ໃຫ້ແກ່ບັນດາກົມກອງ, ເຫຼົ່າຮົບວິຊາສະເພາະໃຫ້ພຽງພໍ ແກ່ການປະຕິບັດໜ້າທີ່, ພ້ອມທັງເອົາໃຈໃສ່ກ່ຽວກັບການປິ່ນປົວຮັກສາສຸຂະພາບຂອງນາຍ ແລະ ພົນຕຳຫຼວດ ໃຫ້ມີສຸຂະພາບແຂງແຮງ ສາມາດເຄື່ອນໄຫວປະຕິບັດໜ້າທີ່ປ້ອງກັນຄວາມສະຫງົບ ຮັກສາຄວາມເປັນລະບຽບຮຽບຮ້ອຍໃນສັງຄົມໄດ້ປົກກະຕິ ແລະ ອື່ນໆ.